## Pravilnik o utvrđivanju uvjeta zdravstvene sposobnosti članova posade pomorskih brodova, brodica i jahti

### NN 93/2007 (10.9.2007.), Pravilnik o utvrđivanju uvjeta zdravstvene sposobnosti članova posade pomorskih brodova, brodica i jahti

# MINISTARSTVO ZDRAVSTVA I SOCIJALNE SKRBI

**2812**

Na temelju članka 131. stavka 6. i 1022. podstavka 3. Pomorskog zakonika
(»Narodne novine«, br. 181/04), ministar zdravstva i socijalne skrbi uz
suglasnost ministra mora, turizma, prometa i razvitka donosi

## PRAVILNIK

### O UTVRĐIVANJU UVJETA ZDRAVSTVENE SPOSOBNOSTI ČLANOVA POSADE POMORSKIH BRODOVA, BRODICA I JAHTI

I. OPĆE ODREDBE

Članak 1.

Ovim Pravilnikom propisuju se:
– uvjeti i način obavljanja liječničkih pregleda radi utvrđivanja zdravstvene
sposobnosti članova posade pomorskih brodova, brodica i jahti (u daljnjem
tekstu: *članovi posade*);
– uvjeti kojima moraju udovoljavati zdravstvene ustanove, odnosno trgovačka
društva koja u svom sastavu imaju djelatnost medicine rada ili privatne
ordinacije medicine rada (u daljnjem tekstu: *zdravstvene ustanove ili
ordinacije*) za liječničke preglede članova posade;
– uvjeti kojima mora udovoljavati doktor medicine specijalist medicine rada;
– uvjeti i način stjecanja i obnavljanja valjanosti Svjedodžbe o zdravstvenoj
sposobnosti članova posade pomorskih brodova, brodica i jahti (u daljnjem
tekstu: *Svjedodžba o zdravstvenoj sposobnosti*);
– način vođenja upisnika obavljenih liječničkih pregleda i izdanih Svjedodžbi o
zdravstvenoj sposobnosti i
– čuvanje medicinske dokumentacije.

II. IZDAVANJE OVLAŠTENJA ZA LIJEČNIČKE PREGLEDE ČLANOVA POSADE

Članak 2.

Ministar nadležan za zdravstvo na prijedlog povjerenstva kojeg imenuje,
ovlašćuje zdravstvene ustanove ili ordinacije za liječničke preglede članova
posade.
Zdravstvena ustanova ili ordinacija za liječničke preglede članova posade, mora:
1. obavljati zdravstvenu djelatnost sukladno Zakonu o zdravstvenoj zaštiti;
2. biti unutar granica Republike Hrvatske;
3. ispunjavati uvjete glede prostora i tehničke opremljenosti:
– sanitarno-tehničke i higijenske uvjete sukladno propisu o minimalnim uvjetima
u pogledu prostora, radnika i medicinsko-tehničke opreme za obavljanje
zdravstvene djelatnosti;
– uvjete u pogledu prostora, opreme i kadrova za specijalističku ordinaciju
djelatnosti medicine rada sukladno propisu o minimalnim uvjetima u pogledu
prostora, radnika i medicinsko-tehničke opreme za obavljanje zdravstvene
djelatnosti;
– imati prostor za čuvanje medicinske dokumentacije ili metalni ormar s ključem
za osobne kartone liječničkog pregleda članova posade;
4. zapošljavati u radnom odnosu doktora medicine specijalista medicine rada koji
ima završeni tečaj iz pomorske medicine (u daljnjem tekstu: *ovlašteni
specijalist medicine rada*);
5. zapošljavati u radnom odnosu ili imati sklopljen ugovor o obavljanju poslova
s psihologom.
Dokaze o ispunjavanju uvjeta iz stavka 2. ovoga članka treba priložiti uz pisani
zahtjev za izdavanje ovlaštenja.
Ako se posumnja da je zdravstvena ustanova ili ordinacija prestala ispunjavati
bilo koji od uvjeta na temelju kojih je ovlaštenje izdano ili da je postupila
suprotno odredbama ovoga Pravilnika, ministar nadležan za zdravstvo imenuje
povjerenstvo koje će utvrditi činjenično stanje. Na temelju nalaza ministar
nadležan za zdravstvo može ukinuti izdano ovlaštenje zdravstvenoj ustanovi ili
ordinaciji za obavljanje liječničkih pregleda članova posade.

Članak 3.

Ministar nadležan za zdravstvo imenuje članove povjerenstva iz članka 2. stavak
1. ovoga Pravilnika, i to:
– jednog člana iz ministarstva nadležnog za zdravstvo
– jednog člana iz Hrvatskog zavoda za medicinu rada i
– jednog člana iz ministarstva nadležnog za pomorstvo.

Članak 4.

Ovlaštenje iz članka 2. stavka 1. ovoga Pravilnika za obavljanje liječničkih
pregleda članova posade može se dati zdravstvenoj ustanovi ili ordinaciji, koja
ispunjava uvjete iz članka 2. stavak 2. ovoga Pravilnika.
Primjerak ovlaštenja iz stavka 1. ovoga članka obvezno se dostavlja ministarstvu
nadležnom za pomorstvo.

III. OBAVLJANJE LIJEČNIČKIH PREGLEDA

Članak 5.

Vrste liječničkih pregleda članova posade su:
*Prethodni liječnički pregled* koji se obavlja:
– prije izdavanja pomorske knjižice ili odobrenja za ukrcanje;
*Redovni liječnički pregled* koji se obavlja:
– svake dvije godine;
– svake godine, kod osoba mlađih od 18 godina i
– svake godine, kod osoba mlađih od 21 godine koji plove na ribarskom brodu.
*Nadzorni liječnički pregled* koji se obavlja u roku kraćem od redovnog pregleda:
– po odluci ovlaštenog specijaliste medicine rada, ako je odredio kraći rok
valjanosti svjedodžbe o zdravstvenoj sposobnosti nakon obavljenog prethodnog ili
redovnog liječničkog pregleda.
*Izvanredni nadzorni liječnički pregled* koji se obavlja:
– poslije privremene nesposobnosti za rad koja je trajala više od 30 dana;
– poslije utvrđene profesionalne bolesti;
– poslije ozljede na radu zbog koje je određena privremena nesposobnost za rad;
– poslije brodoloma;
– na zahtjev: zapovjednika broda, poslodavca, vlasnika brodice za gospodarske
namjene i jahte; i
– na osobni zahtjev člana posade.
Na izvanredni liječnički pregled člana posade upućuje poslodavac, vlasnik
brodice za gospodarske namjene i jahte ili se član posade osobno javlja.
Od dana podnošenja zahtjeva za obavljanjem izvanrednog nadzornog liječničkog
pregleda do izvanrednog nadzornog liječničkog pregleda ne smije proći više od 30
dana, osim u slučaju privremene nesposobnosti za rad koja je trajala 30 i više
dana.
Liječnički pregled prije stjecanja i obnavljanja uvjerenja za voditelja brodice
kategorije C i međunarodnog uvjerenja voditelja brodice.
Liječnički pregled prije stjecanja i obnavljanja svjedodžbe za zapovjednika
jahte.

Članak 6.

Prilikom svih liječničkih pregleda iz članka 5. ovoga Pravilnika, ovlašteni
specijalist medicine rada može zatražiti uvid u zdravstvenu dokumentaciju osobe
na pregledu, a koja je pohranjena kod njegovog izabranog doktora primarne
zdravstvene zaštite, drugih doktora medicine ili u drugim zdravstvenim
ustanovama.
Izjavu o pristanku pristupu medicinskoj dokumentaciji kao i o pristanku na
obavljnje probirnog testa na opojne droge i testa na alkohol, osoba na pregledu
potpisuje u karton liječničkog pregleda

Članak 7.

Liječnički pregled obvezno obuhvaća:
Prethodni liječnički pregled:
– anamnestičke podatke: uzimanje anamneze (osobne i radne, te o plovidbenom
stažu), podatke o sadašnjem stanju,
– klinički pregled i pretrage:
– antropometrijske podatke,
– fizikalni pregled: kože i vidljivih sluznica, glave (uključujući oči i adnekse
oka, uši, usne šupljine) i vrata, prsnog koša i pluća, srčanožilnog sustava,
trbuha i trbušnih organa, mokraćnog sustava i spolnih organa, lokomotornog
sustava i kralješnice,
– ispitivanje vidnih sposobnosti (funkcije oštrine vida na daljinu optotipom,
oštrine vida na blizinu Jägerovim optotipom i/ili odgovarajućim uređajima za
multifunkcionalno ispitivanje osjetila vida, osjeta za boje pseudoizokromatskim
tablicama i/ili odgovarajućim uređajima za multifunkcionalno ispitivanje vida,
binokularnog vida, forije, fuzije, dubinskog vida i vidnog polja odgovarajućim
uređajima za multifunkcionalno ispitivanje osjetila vida, te mezoptičkog vida,
odnosno brze adaptacije na tamu odgovarajućim uređajima),
– ispitivanje audiovestibularnih sposobnosti (sluha tonskom liminarnom
audiometrijom, a vestibularne sposobnosti testovima ortostatike),
– psihologijsku obradu koja obuhvaća: utvrđivanje općih i posebnih kognitivnih
sposobnosti; procjenu osobina ličnosti, s posebnim naglaskom na emocionalnu
stabilnost i opću adaptiranost; ispitivanje psihomotornih i senzomotornih
sposobnosti; procjenu motivacije standardiziranim psihologijskim intervjuom,
– EKG u mirovanju,
– spirometriju,
– laboratorijske pretrage (brzina sedimentacije eritrocita, kompletna krvna
slika, glukoza u krvi, kompletan urin),
– probirni test na opojne droge i test na alkohol,
– pri prvom izdavanju pomorske knjižice ili odobrenja za ukrcanje: krvna grupa i
Rh faktor,
– procjena tjelesnih sposobnosti (prema tablici u prilogu 1. ovoga Pravilnika).
Redovni liječnički pregled:
– anamnestičke podatke: od zadnjeg pregleda, podatke o sadašnjem stanju,
– klinički pregled: antropometrijske podatke, fizikalni pregled, ispitivanje
vidnih i audiovestibularnih sposobnosti – sa sadržajem kao kod prethodnog
pregleda,
– EKG u mirovanju,
– spirometriju,
– laboratorijske pretrage kao kod prethodnog pregleda,
– probirni testi na opojne droge i test na alkohol,
– procjena tjelesnih sposobnosti (prema tablici u Prilogu 1.).
Nadzorni liječnički pregled po odluci specijalista medicine rada i izvanredni
nadzorni liječnički pregled sadrži sve kliničke, specijalističke, funkcionalne
ili laboratorijske pretrage potrebne za utvrđivanje zdravstvenog stanja,
bolesti, ozljede ili poremećaja koji su bili razlog upućivanja na ovaj pregled.

Članak 8.

Liječnički pregled prije: stjecanja i obnavljanja uvjerenja za voditelje brodica
kategorije C, međunarodnog uvjerenja voditelja brodice i stjecanja i obnavljanja
svjedodžbe za zapovjednike jahti, obvezno obuhvaća:
– anamnestičke podatke: uzimanje anamneze (osobne i radne, te plovidbenom
stažu), podatke o sadašnjem stanju,
– klinički pregled: antropometrijske podatke, fizikalni pregled, ispitivanje
vidnih i audiovestibularnih sposobnosti – sa sadržajem kao kod prethodnog
pregleda,
– EKG u mirovanju: u prvom pregledu i prema indikaciji,
– spirometrija: u prvom pregledu i prema indikaciji,
– laboratorijske pretrage kao kod prethodnog pregleda iz članka 7. ovoga
Pravilnika.

Članak 9.

Liječničke preglede članova posade iz članka 7. i 8. ovoga Pravilnika obavlja
ovlašteni specijalist medicine rada, daje ocjenu o zdravstvenoj sposobnosti,
potpisuje svjedodžbu o zdravstvenoj sposobnosti i izvješćuje pregledanu osobu o
ustanovljenim bolestima, bolesnim stanjima i ostalim čimbenicima koji utječu na
njezino stanje zdravlja i obavljanje poslova i dužnosti člana posade.
Da bi stekao ovlaštenje, specijalist medicine rada mora pohađati i uspješno
završiti tečaj iz pomorske medicine.
Tečaj iz pomorske medicine traje 25 sati. Hrvatski zavod za medicinu rada ili
udruga koju Hrvatski zavod za medicinu rada ovlasti, organizira i provodi tečaj
iz pomorske medicine.
Program i sadržaj tečaja iz pomorske medicine naveden je u Prilogu 2. ovoga
Pravilnika. Tečaj iz pomorske medicine uključuje provjeru znanja nakon završenog
tečaja, nakon čega se izdaje Potvrda o završenom tečaju iz pomorske medicine
(Prilog 3.).

Članak 10.

Uz ovlaštenog specijalista medicine rada u obavljanju prethodnih liječničkih
pregleda obvezno sudjeluje i psiholog.
Psiholog upisuje nalaz u posebni obrazac – Psihologijska obrada člana posade
pomorskog broda, brodice i jahte (u daljnjem tekstu: Psihologijska obrada člana
posade) koji je sastavni dio Kartona liječničkog pregleda člana posade.
U ostalim liječničkim pregledima psiholog sudjeluje kada to odredi ovlašteni
specijalist medicine rada.

Članak 11.

Ako je nužno u svrhu utvrđivanja dijagnostičkih i diferencijalno-dijagnostičkih
odrednica, pregledana osoba može biti upućena na dodatne preglede i pretrage u
zdravstvene ustanove ili na pregled kod određenog doktora medicine specijalista.

IV. ZDRAVSTVENI NADZOR I IMUNIZACIJA BIJELOG OSOBLJA

Članak 12.

Zdravstveni nadzor i zdravstveni pregled osoba koje na brodu rade na poslovima
na kojima dolaze u dodir s namirnicama, odnosno pitkom vodom ili na poslovima
pružanja higijenske ili zdravstvene njege, a koje sukladno Zakonu o zaštiti
pučanstva od zaraznih bolesti, podliježu zdravstvenom nadzoru, obavljaju se na
način kako je to propisano tim Zakonom i provedbenim propisima donesenim na
temelju toga Zakona.
Nadzoru iz stavka 1. ovoga članka u određenim uvjetima, odnosno epidemiološkim
indikacijama, kako je to propisano Zakonom o zaštiti pučanstva od zaraznih
bolesti, podliježu i svi drugi članovi posade.

Članak 13.

Imunizacija, seroprofilaksa i kemoprofilaksa protiv zaraznih bolesti za sve
članova posade obavlja se sukladno Zakonu o zaštiti pučanstva od zaraznih
bolesti, odnosno provedbenim propisima donesenim na temelju toga Zakona.

Članak 14.

Sukladno propisima iz članka 12. i 13. ovoga Pravilnika, zdravstveni nadzor i
zdravstvene preglede članova posade koji podliježu zdravstvenom nadzoru, kao i
imunizaciju, seroprofilaksu i kemoprofilaksu tih osoba od zaraznih bolesti
obavljaju zdravstvene ustanove koje u svom sastavu imaju
higijensko-epidemiološku djelatnost.

V. ZDRAVSTVENI ZAHTJEVI I ZAPREKE

Članak 15.

Uvjete za obavljanje poslova i dužnosti na brodu, brodici i jahti ne ispunjava
osoba za koju se liječničkim pregledima iz članka 7. i 8. ovoga Pravilnika
utvrdi da boluje od bolesti, odnosno za koju se utvrde zdravstvene zapreke:
– koje nepovoljno utječu na sposobnost za uspješno obavljanje poslova i dužnosti
na brodu,
– koje mogu ugroziti zdravlje i sigurnost drugih osoba na brodu ili
predstavljaju veći rizik za zdravlje same osobe, jer mogu dovesti do
komplikacija koje bi zahtijevale žurnu kiruršku ili drugu medicinsku
intervenciju tijekom plovidbe,
– koje se zbog nemogućnosti dijetalne ishrane, štetnih čimbenika radne okoline
ili drugih posebnosti rada i duljeg boravka na brodu mogu značajnije pogoršati.

Članak 16.

Za člana posade sposobna je osoba za koju se liječničkim pregledima iz članka 7.
i 8. ovoga Pravilnika utvrdi da je tjelesno i duševno zdrava, odnosno da ne
boluje od bolesti ili da nema druge trajne ili privremene zapreke za uspješno
obavljanje poslova i dužnosti kao člana posade.

***Trajne zdravstvene zapreke u prethodnom liječničkom pregledu i liječničkom
pregledu za stjecanje svjedodžbe za zapovjednika jahte kategorije B***
Članak 17.

Trajnom zaprekom za obavljanje poslova i dužnosti na brodu u prethodnom
liječničkom pregledu i liječničkom pregledu prije stjecanje svjedodžbe za
zapovjednika jahte kategorije B, smatraju se:
a) epilepsija i druge bolesti koje mogu dovesti do privremenog gubitka ili
poremećaja svijesti, psihoze (sadašnje i u anamnezi), alkoholizam, narkomanija,
teže neuroze, poremećaji osobnosti, duševna zaostalost,
b) intelektualna insuficijencija, deficiti specifičnih kognitivnih sposobnosti
koje se očituju kao smetnje, smanjenje ili odsutnost pažnje i koncentracije, te
poremećaji percepcije, mišljenja i pamćenja, psihomotorni i senzomotorni
poremećaji koji se očituju kao senzomotorna usporenost i nekoordiniranost,
smanjena vizualno-motorna koordinacija, izražene devijacije osobnosti
(emocionalna i socijalna nezrelost, neprilagođeno ponašanje, anksioznost,
agresivnost),
c) organske bolesti središnjeg živčanog sustava i perifernih živaca s
poremećajima funkcije od važnosti za obavljanje poslova i dužnosti kao člana
posade, postkontuzijski sindrom, učestali i izraziti napadaji migrene,
d) anatomska ili funkcionalna jednookost, keratokonus, glaukom, druge kronične
bolesti oka progresivne naravi, poremećaji oštrine vida i drugih vidnih
sposobnosti ispod zahtjeva navedenih u člancima 22. do 25. ovoga Pravilnika,
e) gluhoća, jednostrana gluhoća ili teška jednostrana nagluhost, oštećenja sluha
perceptivnog tipa izvan zahtjeva navedenih u člancima 26. i 28. ovoga
Pravilnika, oštećenja sluha mješovitog tipa, kronične upale srednjeg uha s
perforacijom bubnjića (sa ili bez sekrecije), otoskleroza, Menierov sindrom,
druge vrtoglavice, kinetoze, ozena, kronične gnojne upale sinusa, bolesti i
stanja larinksa koje trajno oštećuju funkciju govora i disanja, jače izraženo
mucanje, rascjep nepca, teži oblici alergije gornjih dišnih putova,
f) dijabetes melitus, hiperfunkcija ili hipofunkcija štitnjače, terapijom
nekontrolirana insuficijencija nadbubrežne žlijezde, urična dijateza, druge teže
bolesti endokrinog sustava ili mijene tvari, izrazita gojaznost, izrazita
astenija popraćena općom tjelesnom slabošću, primjena imunosupresivne terapije,
g) kronične anemije, koagulopatije, druge teže kronične bolesti krvi i
krvotvornih organa,
h) prirođene ili stečene grješke ili kronične organske bolesti srca, preboljeli
infarkt miokarda, koronarna bolest, i nakon učinjene premosnice, teži poremećaji
srčanog ritma, potreba za pacemakerom, aneurizma aorte i opstruktivne bolesti
perifernih arterija popraćene intermitentnom klaudikacijom, anamnestički
cerebrovaskularni inzult, uključujući i tranzitorne ishemične atake, arterijska
hipertenzija s vrijednostima krvnog tlaka preko 180/120 mmHg bez terapije, jače
izraženi varikoziteti, duboka venska tromboza i tromboflebitis,
i) astma, plućna fibroza, recidivirajući pneumotoraks, kronični bronhitis i
druge kronične bolesti pluća s težim smetnjama ventilacije, ili recidivirajućom
bronhopulmonalnom infekcijom, teže deformacije grudnog koša sa smetnjama
ventilacije,
j) teži defekti zubala koji utječu na funkciju žvakanja, ahalazija,
gastroduodenalni ulkus (sadašnji i u anamnezi), kronične bolesti jetre, žučnih
putova i gušterače, recidivirajući apendicitis, kronični ulcerozni kolitis,
Chronova bolest i druge bolesti s kroničnim proljevima, recidivirajuće analne
fistule i drugi teži i recidivirajući perianalni poremećaji,
k) kronične bolesti bubrega, prostate i mokraćnih putova, urinarna
inkontinencija, stanje po nefrektomiji ili transplantaciji bubrega, teži
poremećaji menstruacije i druge ginekološke bolesti s mogućnošću komplikacija,
l) neizlječive kronične infekcije kože, kronične eritodermije, psorijaza i druge
generalizirane keratodermije, agenezija žlijezda znojnica, neurodermitis,
eritematodes chronicus i druge kožne manifestacije sistemskih bolesti,
m) jače izražene deformacije kralješnice, spuštena stopala popraćena smetnjama u
hodu ili degenerativnim promjenama u zglobovima, degenerativne promjene zglobova
udova ili kralješnice, upalni reumatizam zglobova ili kralješnice, specifične
upale zglobova, nodozni periarteritis, difuzna sklerodermija, sistemski lupus
eritematodes, kronični osteomijelitis, kronična lumboishialgija, diskus hernija,
habitualna luksacija velikih zglobova, bolesti mišićno-koštanog sustava
popraćene poremećajem mišićne snage, pokretljivosti, koordinacije i ravnoteže,
n) amputacije ili prirođeni defekti udova ili njihovih važnijih dijelova, čak i
uz nadoknadu protetskim pomagalima, kasne posljedice ozljeda i operacija koje
remete urednu funkciju lokomotornog sustava,
o) zloćudne novotvorine,
p) trajne funkcionalne posljedice uzrokovane dugotrajnim i iscrpljujućim
bolestima.

***Trajne zdravstvene zapreke u liječničkom pregledu za stjecanje svjedodžbe za
zapovjednika jahte kategorije A, stjecanje uvjerenja o osposobljenosti za
voditelja brodice kategorije C i međunarodnog uvjerenja voditelja brodice***
Članak 18.

Trajnom zaprekom u liječničkom pregledu prije stjecanja svjedodžbe za
zapovjednika jahte kategorije A, liječničkom pregledu prije stjecanja uvjerenja
o osposobljenosti za voditelja brodice kategorije C i međunarodnog uvjerenja
voditelja brodice, smatraju se:
a) epilepsija i druge bolesti koje mogu dovesti do privremenog gubitka ili
poremećaja svijesti, psihoze (sadašnje i u anamnezi), alkoholizam, narkomanija,
teže neuroze, poremećaji osobnosti, duševna zaostalost,
b) intelektualna insuficijencija, deficiti specifičnih kognitivnih sposobnosti
koje se očituju kao smetnje, smanjenje ili odsutnost pažnje i koncentracije, te
poremećaji percepcije, mišljenja i pamćenja, psihomotorni i senzomotorni
poremećaji koji se očituju kao senzomotorna usporenost i nekoordiniranost,
smanjena vizualno-motorna koordinacija, izražene devijacije osobnosti
(emocionalna i socijalna nezrelost, neprilagođeno ponašanje, anksioznost,
agresivnost),
c) organske bolesti središnjeg živčanog sustava i perifernih živaca s
poremećajima funkcije od važnosti za obavljanje poslova i dužnosti kao člana
posade,
d) anatomska ili funkcionalna jednookost, keratokonus, glaukom, druge kronične
bolesti oka progresivne naravi, poremećaji oštrine vida i drugih vidnih
sposobnosti ispod zahtjeva navedenih u člancima 22. do 25. ovoga Pravilnika,
e) gluhoća, jednostrana gluhoća ili teška jednostrana nagluhost, oštećenja sluha
perceptivnog tipa izvan zahtjeva navedenih u člancima 26. i 28. ovoga
Pravilnika, oštećenja sluha mješovitog tipa, kronične upale srednjeg uha s
perforacijom bubnjića, otoskleroza, Menierov sindrom, druge vrtoglavice, bolesti
i stanja larinksa koje trajno oštećuju funkciju govora i disanja, jače izraženo
mucanje, teški oblici alergije gornjih dišnih putova,
f) dijabetes melitus s nereguliranom glikemijom i komplikacijama, druge teže
neregulirane bolesti endokrinog sustava ili mijene tvari, izrazita astenija
popraćena općom tjelesnom slabošću, primjena imunosupresivne terapije,
g) kronične anemije, koagulopatije, druge teže kronične bolesti krvi i
krvotvornih organa,
h) prirođene ili stečene grješke ili kronične organske bolesti srca, bolesti
srca sa znakovima srčane insuficijencije, teži poremećaji srčanog ritma, potreba
za pacemakerom, aneurizma aorte i opstruktivne bolesti perifernih arterija
popraćene intermitentnom klaudikacijom, anamnestički cerebrovaskularni inzult,
uključujući i tranzitorne ishemične atake, arterijska hipertenzija s
vrijednostima krvnog tlaka preko 180/120 mmHg bez terapije, jače izraženi
varikoziteti, duboka venska tromboza i tromboflebitis,
i) astma, plućna fibroza, recidivirajući pneumotoraks, kronični bronhitis i
druge kronične bolesti pluća s težim smetnjama ventilacije, ili recidivirajućom
bronhopulmonalnom infekcijom, teže deformacije grudnog koša sa smetnjama
ventilacije,
j) ahalazija, gastroduodenalni ulkus s komplikacijama, kronične bolesti jetre,
žučnih putova i gušterače, recidivirajući apendicitis, kronični ulcerozni
kolitis, Chronova bolest i druge bolesti s kroničnim proljevima, recidivirajuće
analne fistule i drugi teži i recidivirajući perianalni poremećaji,
k) kronične bolesti bubrega, prostate i mokraćnih putova s komplikacijama, na
terapiju rezistentni kronični poremećaji menstruacije i druge ginekološke
bolesti s mogućnošću komplikacija,
l) neizlječive kronične infekcije kože, kronične eritodermije, generalizirane
keratodermije, agenezija žlijezda znojnica, neurodermitis, eritematodes
chronicus i druge kožne manifestacije sistemskih bolesti,
m) jače izražene deformacije kralješnice, spuštena stopala popraćena smetnjama u
hodu ili degenerativnim promjenama u zglobovima, degenerativne promjene zglobova
udova ili kralješnice, upalni reumatizam zglobova ili kralješnice, specifične
upale zglobova, nodozni periarteritis, difuzna sklerodermija, sistemski lupus
eritematodes, kronični osteomijelitis, kronična lumboishialgija, diskus hernija,
habitualna luksacija velikih zglobova, bolesti mišićno-koštanog sustava
popraćene poremećajem mišićne snage, pokretljivosti, koordinacije i ravnoteže,
n) amputacije ili prirođeni defekti udova ili njihovih važnijih dijelova i kasne
posljedice ozljeda i operacija koje remete urednu funkciju lokomotornog sustava,
p) trajne funkcionalne posljedice uzrokovane dugotrajnim i iscrpljujućim
bolestima,
q) zloćudne novotvorine, osim onih bez znakova recidiva nakon uspješno provedene
terapije i bez trajnih sekundarnih duševnih poremećaja.

***Trajne zdravstvene zapreke u redovnim i nadzornim liječničkim pregledima i
liječničkim pregledima za obnavljanje svjedodžbe za zapovjednika jahte
kategorije B***Članak 19.

Trajnom zdravstvenom zaprekom u redovnim i nadzornim liječničkim pregledima i
liječničkim pregledima za obnavljanje svjedodžbe za zapovjednika jahte
kategorije B, smatraju se osobito:
a) epilepsija, psihoze (sve osim prolaznih organskih i reaktivnih što uvjetuje
privremenu nesposobnost), alkoholizam sa sociopatijom i neuspješnošću
rehabilitacije, narkomanija i druge bolesti ovisnosti bez uspješnosti
rehabilitacije, teži slučajevi neuroze, poremećaji osobnosti, duševna
zaostalost,
b) intelektualna insuficijencija, deficiti specifičnih kognitivnih sposobnosti
koje se očituju kao smetnje, smanjenje ili odsutnost pažnje i koncentracije, te
poremećaji percepcije, mišljenja i pamćenja, psihomotorni i senzomotorni
poremećaji koji se očituju kao senzomotorna usporenost i nekoordiniranost,
smanjena vizualno-motorna koordinacija, izražene devijacije osobnosti
(emocionalna i socijalna nezrelost, neprilagođeno ponašanje, anksioznost,
agresivnost),
c) organske bolesti središnjeg živčanog sustava (upalne, degenerativne,
vaskularne i hereditarne) i perifernih živaca s jače izraženim poremećajima
funkcije od važnosti za zdravstevnu sposobnost (posebice neuromuskularne i
muskularne funkcije, te održavanja ravnoteže, koordinacije i pozornosti),
postkontuzijski sindrom, učestali i izraziti napadaji migrene rezistentni na
terapiju,
d) dekompenzirani glaukom s progresivnim oštećenjem vidnog polja, druge kronične
bolesti oka progresivne naravi, poremećaji oštrine vida i drugih vidnih
sposobnosti ispod zahtjeva navedenih u člancima 22. do 25. ovoga Pravilnika,
koji se ne daju korigirati,
e) oštećenja sluha perceptivnog tipa izvan zahtjeva navedenih u člancima 26. i
28.ovoga Pravilnika, oštećenja sluha mješovitog tipa, otoskleroza, Menierov
sindrom, vertebrobazilarna insuficijencija, druge verificirane i na terapiju
rezistentne vrtoglavice, verificirane i na terapiju rezistentne kinetoze, ozena,
bolesti i stanja larinksa koje trajno oštećuju funkciju govora i disanja,
f) dijabetes melitus reguliran inzulinom ili hipoglikemizantnim lijekovima,
i/ili s kasnim komplikacijama na živčanom sustavu, oku, bubrezima i perifernim
krvnim žilama, teže ili na terapiju rezistentne bolesti endokrinog sustava,
imunološkog sustava ili mijene tvari, izrazita gojaznost popraćena poremećajem
kardiovaskularne i/ili respiratorne funkcije utvrđene funkcionalnim testovima,
odnosno težim oštećenjem zglobova donjih udova, izrazita astenija popraćena
općom tjelesnom slabošću utvrđenom funkcionalnim testovima respiratornog,
kardiovaskularnog i mišićnog sustava ili Gulenovom baterijom testova,
g) teži oblici kroničnih anemija, koagulopatije, kronična leukemija i druge teže
kronične i/ili na terapiju rezistentne bolesti krvi i krvotvornih organa,
h) prirođene ili stečene srčane grješke s poremećenom hemodinamičkom funkcijom,
ozbiljnijim poremećajima ritma ili anginoznim tegobama, teži oblici
miokardiopatija s dekompenzacijom, rezistentnom aritmijom ili tromboembolizmom,
preboljeli infarkt miokarda, koronarna bolest, i nakon učinjene premosnice,
asimptomatska koronarna insuficijencija sa značajnim smanjenjem koronarne
rezerve, teži poremećaji srčanog ritma, ovisnost o pacemakeru, dekompenzirani
cor pulmonale, aneurizma aorte i opstruktivne bolesti perifernih arterija
popraćene intermitentnom klaudikacijom (posebice Bürgerova bolest), stanje po
preboljelom cerebrovaskularnom inzultu, uključujući i tranzitorne ishemične
atake, arterijska hipertenzija s vrijednostima arterijskog krvnog tlaka preko
180/120 mmHg unatoč terapiji, jače izraženi recidivirajući varikoziteti, duboka
venska tromboza i tromboflebitis,
i) astma s učestalim napadima rezistentnim na terapiju neovisno o ventilacijskoj
funkciji, plućna fibroza, recidivirajući pneumotoraks, kronični bronhitis i
druge kronične bolesti pluća s težim smetnjama ventilacije ili recidivirajućom
bronhopulmonalnom infekcijom,
j) ahalazija, gastroduodenalni ulkus s komplikacijama (sadašnja i ranija
gastrointestinalna krvarenja, perforacija, rekurentni ulkus), na terapiju
rezistentan postresekcijski sindrom, kronični agresivni hepatitis, ciroza jetre
s komplikacijama (varikoziteti jednjaka, ascites, ikterus, poremećaji
koagulacije), hepatolentikularna degeneracija, kronični recidivirajući
pankreatitis, kronični ulcerozni kolitis, hemokromatoza,
k) kronične bolesti bubrega s kroničnom renalnom insuficijencijom, nefrotski
sindrom, nefroangioskleroza, policistični bubrezi, stanje po nefrektomiji ili
transplantaciji bubrega s oštećenom funkcijom drugog bubrega ili hipertenzijom,
na terapiju rezistentni kronični poremećaji menstruacije i druge ginekološke
bolesti s mogućnošću komplikacija,
l) kronični i na terapiju rezistentni alergijskim testovima verificirane
eritodermije ili neurodermitis, generalizirana i na terapiju rezistentna
psorijaza s komplikacijama na zglobovima, eritematodes chronicus, na terapiju
rezistentne zloćudne novotvorine kože,
m) jako izražena i uznapredovala artroza kuka, koljena ili skočnog zgloba, jako
izražene degenerativne promjene vratne ili slabinske kralješnice s trajno
izraženim i na terapiju rezistentnim tegobama i poremećajima funkcije,
verificirani Morbus Bechterew, uznapredovali oblici reumatoidnog artritisa,
difuzna sklerodermija, sistemski lupus eritematodes, tuberkuloza zglobova,
psorijatična artropatija, teži oblici uričnog artritisa, ankiloze ili jače
kontrakture važnijih zglobova udova, amputacije udova ili njihovih važnijih
dijelova (šaka, prsti ruke, stopalo), habitualna luksacija velikih zglobova koja
se ne može operativno riješiti, druge posljedice ozljeda, bolesti ili operacija
mišićno-koštanog sustava popraćene trajnim poremećajem mišićne snage,
pokretljivosti, koordinacije i ravnoteže i drugih funkcija koje se ne mogu
terapijski riješiti, a od važnosti su za zdravstvenu sposobnost na brodu,
n) amputacije ili prirođeni defekti udova ili njihovih važnijih dijelova, čak i
uz nadoknadu protetskim pomagalima,
o) zloćudne novotvorine, osim onih bez znakova recidiva nakon uspješno provedene
terapije i bez trajnih sekundarnih duševnih poremećaja,
p) trajne funkcionalne posljedice uzrokovane dugotrajnim i iscrpljujućim
bolestima.

***Trajne zdravstvene zapreke u liječničkim pregledima za obnavljanje svjedodžbe za
zapovjednika jahte kategorije A, liječničkim pregledima za obnavljanje
osposobljenosti za voditelja brodice kategorije C i međunarodnog uvjerenja
voditelja brodice***

Članak 20.

Trajnom zdravstvenom zaprekom u liječničkim pregledima za obnavljanje svjedodžbe
za zapovjednika jahte kategorije A, liječničkim pregledima za obnavljanje
osposobljenosti za voditelja brodice kategorije C i međunarodnog uvjerenja
voditelja brodice, smatraju se osobito:
a) epilepsija, psihoze (sve osim prolaznih organskih i reaktivnih što uvjetuje
privremenu nesposobnost), alkoholizam sa sociopatijom i neuspješnošću
rehabilitacije, narkomanija i druge bolesti ovisnosti bez uspješnosti
rehabilitacije, teži slučajevi neuroze, poremećaji osobnosti, duševna
zaostalost,
b) intelektualna insuficijencija, deficiti specifičnih kognitivnih sposobnosti
koje se očituju kao smetnje, smanjenje ili odsutnost pažnje i koncentracije, te
poremećaji percepcije, mišljenja i pamćenja, psihomotorni i senzomotorni
poremećaji koji se očituju kao senzomotorna usporenost i nekoordiniranost,
smanjena vizualno-motorna koordinacija, izražene devijacije osobnosti
(emocionalna i socijalna nezrelost, neprilagođeno ponašanje, anksioznost,
agresivnost),
c) organske bolesti središnjeg živčanog sustava (upalne, degenerativne,
vaskularne i hereditarne) i perifernih živaca s jače izraženim poremećajima
funkcije od važnosti za zdravstevnu sposobnost (posebice neuromuskularne i
muskularne funkcije, te održavanja ravnoteže, koordinacije i pozornosti),
postkontuzijski sindrom, učestali i izraziti napadaji migrene rezistentni na
terapiju,
d) dekompenzirani glaukom s progresivnim oštećenjem vidnog polja, druge kronične
bolesti oka progresivne naravi, poremećaji oštrine vida i drugih vidnih
sposobnosti ispod zahtjeva navedenih u člancima 22. do 25. ovoga Pravilnika,
koji se ne daju korigirati,
e) oštećenja sluha perceptivnog tipa izvan zahtjeva navedenih u člancima 26. i
28. ovoga Pravilnika, oštećenja sluha mješovitog tipa, otoskleroza, Menierov
sindrom, vertebrobazilarna insuficijencija, druge verificirane i na terapiju
rezistentne vrtoglavice, verificirane i na terapiju rezistentne kinetoze, ozena,
bolesti i stanja larinksa koje trajno oštećuju funkciju govora i disanja,
f) dijabetes melitus s nereguliranom glikemijom i/ili s kasnim komplikacijama na
živčanom sustavu, oku, bubrezima i perifernim krvnim žilama, teže ili na
terapiju rezistentne bolesti endokrinog sustava, imunološkog sustava ili mijene
tvari, izrazita gojaznost popraćena poremećajem kardiovaskularne i/ili
respiratorne funkcije utvrđene funkcionalnim testovima, odnosno težim oštećenjem
zglobova donjih udova, izrazita astenija popraćena općom tjelesnom slabošću
utvrđenom funkcionalnim testovima respiratornog, kardiovaskularnog i mišićnog
sustava ili Gulenovom baterijom testova,
g) teži oblici kroničnih anemija, koagulopatije, kronična leukemija i druge teže
kronične i/ili na terapiju rezistentne bolesti krvi i krvotvornih organa,
h) prirođene ili stečene srčane grješke s poremećenom hemodinamičkom funkcijom,
ozbiljnijim poremećajima ritma ili anginoznim tegobama, teži oblici
miokardiopatija s dekompenzacijom, rezistentnom aritmijom ili tromboembolizmom,
bolesti srca sa znakovima srčane insuficijencije, teži poremećaji srčanog ritma,
ovisnost o pacemakeru, dekompenzirani cor pulmonale, aneurizma aorte i
opstruktivne bolesti perifernih arterija popraćene intermitentnom klaudikacijom
(posebice Bürgerova bolest), stanje po preboljelom cerebrovaskularnom inzultu,
uključujući i tranzitorne ishemične atake, arterijska hipertenzija s
vrijednostima arterijskog krvnog tlaka preko 180/120 mmHg unatoč terapiji, jače
izraženi recidivirajući varikoziteti, duboka venska tromboza i tromboflebitis,
i) astma s učestalim napadima rezistentnim na terapiju neovisno o ventilacijskoj
funkciji, plućna fibroza, recidivirajući pneumotoraks, kronični bronhitis i
druge kronične bolesti pluća s težim smetnjama ventilacije ili recidivirajućom
bronhopulmonalnom infekcijom,
j) ahalazija, gastroduodenalni ulkus s komplikacijama, na terapiju rezistentan
postresekcijski sindrom, kronični agresivni hepatitis, ciroza jetre s
komplikacijama (varikoziteti jednjaka, ascites, ikterus, poremećaji
koagulacije), hepatolentikularna degeneracija, kronični recidivirajući
pankreatitis, kronični ulcerozni kolitis, hemokromatoza,
k) kronične bolesti bubrega s kroničnom renalnom insuficijencijom, nefrotski
sindrom, nefroangioskleroza, policistični bubrezi, stanje po nefrektomiji ili
transplantaciji bubrega s oštećenom funkcijom drugog bubrega ili hipertenzijom,
na terapiju rezistentni kronični poremećaji menstruacije i druge ginekološke
bolesti s mogućnošću komplikacija,
l) kronični i na terapiju rezistentni alergijskim testovima verificirane
eritodermije ili neurodermitis, generalizirana i na terapiju rezistentna
psorijaza s komplikacijama na zglobovima, eritematodes chronicus, na terapiju
rezistentne zloćudne novotvorine kože,
m) jako izražena i uznapredovala artroza kuka, koljena ili skočnog zgloba, jako
izražene degenerativne promjene vratne ili slabinske kralješnice s trajno
izraženim i na terapiju rezistentnim tegobama i poremećajima funkcije,
verificirani Morbus Bechterew, uznapredovali oblici reumatoidnog artritisa,
difuzna sklerodermija, sistemski lupus eritematodes, tuberkuloza zglobova,
psorijatična artropatija, teži oblici uričnog artritisa, ankiloze ili jače
kontrakture važnijih zglobova udova, amputacije udova ili njihovih važnijih
dijelova (šaka, prsti ruke, stopalo), habitualna luksacija velikih zglobova koja
se ne može operativno riješiti, druge posljedice ozljeda, bolesti ili operacija
mišićno-koštanog sustava popraćene trajnim poremećajem mišićne snage,
pokretljivosti, koordinacije i ravnoteže i drugih funkcija koje se ne mogu
terapijski riješiti, a od važnosti su za zdravstvenu sposobnost na brodu,
n) amputacije ili prirođeni defekti udova ili njihovih važnijih dijelova i kasne
posljedice ozljeda i operacija koje remete urednu funkciju lokomotornog sustava,
o) zloćudne novotvorine, osim onih bez znakova recidiva nakon uspješno provedene
terapije i bez trajnih sekundarnih duševnih poremećaja.

***Privremene zdravstvene zapreke***
Članak 21.

Privremenom zdravstvenom zaprekom u liječničkim pregledima iz članka 7. i 8..
ovoga Pravilnika smatraju se sve akutne i kronične bolesti, te ozljede koje
uzrokuju privremenu nesposobnost za rad i zahtijevaju ambulantno i/ili bolničko
liječenje, rehabilitaciju, kućnu njegu, nadzor, izolaciju i/ili kiruršku
intervenciju, a osobito:
a) crijevne zarazne bolesti ili njihovo kliconoštvo, aktivna tuberkuloza, sve
druge zarazne bolesti koje se obvezno prijavljuju sukladno Zakonu o zaštiti
pučanstva od zaraznih bolesti,
b) sistemske mikoze, dermatofitije, piodermije, skabijes,
c) teži, odnosno simptomatski hemeroidi, varikokela, izraženiji varikoziteti,
polipi nosne šupljine i glasnica, jače izražena devijacija nosnog septuma i
deformacija nosne piramide sa smetnjama disanja, struma, izraženiji defekti
zubala, odnosno višestruki karijes, asimptomatski ulkus pepticus prvih 6 mjeseci
nakon gastroskopski utvrđenog cijeljenja i dijetalne terapije, analne i druge
fistule, hernije trbušne šupljine, kamenci žučnih ili mokraćnih putova,
izraženija i simptomatska hidrokela, teži odnosno simptomatski halux valgus,
habitualna luksacija velikih zglobova, lezije meniska koljena,
d) trudnoća, od kraja 13. tjedna.

***Vidne sposobnosti***
Članak 22.

a) SLUŽBA PALUBE

U prethodnom liječničkom pregledu iz članka 5. ovoga Pravilnika, oštrina vida na
daljinu sa ili bez korekcije, mora biti 0,7 (20/30) ili bolja za svako oko
odvojeno. Binokularna oštrina vida na daljinu mora biti 1,0 (20/20) ili bolja.
Anomalija refrakcije ne smije biti veća od ± 2 Dsph. Astigmatizam ne smije biti
veći od 2 Dsph. Razlika u refrakcijskoj greški između oba oka ne smije biti veća
od 2 Dsph. Akomodacija mora odgovarati starosnoj dobi, uz uvjet da je ispitanik
sposoban čitati optotip po Jägeru 1 ili odgovarajuće tablice na udaljenosti od
30-50 cm, i optotip po Jägeru 5 ili odgovarajuće tablice na udaljenosti od 100
cm. Ako je tako propisano, obvezno je nošenje naočala ili kontaktnih leća i
posjedovanje rezervnih naočala ili kontaktnih leća.
U redovnom liječničkom pregledu i u nadzornim liječničkim pregledima iz članka
5. ovoga Pravilnika, oštrina vida na daljinu sa ili bez korekcije mora biti 0,7
(20/30) ili bolja za svako oko posebno. Binokularna oštrina vida na daljinu mora
biti 1,0 (20/20) ili bolja. Refrakcijska greška ne smije biti veća od ± 3 Dsph,
odnosno ± 5 Dsph u osoba starijih od 45 godina, s tim da razlika u refrakcijskoj
greški između oba oka ne smije biti veća od 2 Dsph.
Članovi posade u službi palube i kandidati za upis u ustanove sveučilišnog
obrazovanja i srednjoškolskog obrazovanja nautičkog smjera moraju uredno
raspoznavati boje.
Članovi posade u službi palube i kandidati za upis u ustanove sveučilišnog
obrazovanja i srednjoškolskog obrazovanja nautičkog smjera moraju imati uredan
stereoskopski vid i vidno polje, te adaptaciju na tamu u granicama normale.

b) SLUŽBA STROJA I GMDSS-RADIOSLUŽBA

U prethodnom liječničkom pregledu iz članka 5. ovoga Pravilnika, oštrina vida na
daljinu sa ili bez korekcije, mora biti 0,7 (20/30) ili bolja za svako oko
odvojeno. Binokularna oštrina vida na daljinu mora biti 1,0 (20/20) ili bolja.
Anomalija refrakcije ne smije biti veća od ± 3 Dsph. Astigmatizam ne smije biti
veći od 2 Dsph. Razlika u refrakcijskoj greški između oba oka ne smije biti veća
od 2 Dsph. Akomodacija mora odgovarati starosnoj dobi, uz uvjet da je ispitanik
sposoban čitati optotip po Jägeru 1 ili odgovarajuće tablice na udaljenosti od
30-50 cm, i optotip po Jägeru 5 ili odgovarajuće tablice na udaljenosti od 100
cm. Ako je tako propisano, obvezno je nošenje naočala ili kontaktnih leća i
posjedovanje rezervnih naočala ili kontaktnih leća.
U redovnom liječničkom pregledu i u nadzornim liječničkim pregledima iz članka
5. ovoga Pravilnika oštrina vida na daljinu sa ili bez korekcije mora biti u
zbroju za oba oka 1,0, s tim da na lošijem oku mora biti najmanje 0,4.
Binokularna oštrina vida na daljinu mora biti 0,7 ili bolja. Refrakcijska greška
ne smije biti veća od ± 4 Dsph, odnosno ± 5 Dsph u osoba starijih od 45 godina s
tim da razlika u refrakcijskoj greški između oba oka ne smije biti veća od 3
Dsph.
Članovi posade u službi stroja i GMDSS-radioslužbi i kandidati za upis u
ustanove sveučilišnog obrazovanja i srednjoškolskog obrazovanja brodostrojarskog
smjera i u ustanove sveučilišnog obrazovanja, smjera pomorskih komunikacija i
brodske elektronike, ili drugog odgovarajućeg smjera moraju raspoznavati osnovne
boje.
Članovi posade u službi stroja i GMDSS-radioslužbi i kandidati za upis u
ustanove sveučilišnog obrazovanja i srednjoškolskog obrazovanja brodostrojarskog
smjera i u ustanove sveučilišnog obrazovanja, smjera pomorskih komunikacija i
brodske elektronike, ili drugog odgovarajućeg smjera moraju imati uredan
stereoskopski vid i vidno polje, te adaptaciju na tamu u granicama normale.

c) OSTALE SLUŽBE

Kod članova posade u ostalim službama vidne su sposobnosti
bez posebnih zahtjeva, s tim da sa ili bez korekcije budu dostatne za uspješno
obavljanje poslova i dužnosti na brodu, uz obvezno nošenje naočala ili
kontaktnih leća i posjedovanje rezervnih naočala ili kontaktnih leća, ako im je
korekcija potrebna. Oštrina vida na daljinu sa ili bez korekcije na jednom oku
mora biti 0,1 ili bolja

Članak 23.

Ako član posade broda izgubi vid na jednom oku a vid zdravog oka iznosi najmanje
1,0 sa ili bez korekcije, te ima normalno vidno polje preostalog oka, može
nastaviti plovidbu na poslovima i zadaćama administratora, konobara i sobara,
odnosno mladića sobe.

Članak 24.

Odredbe članaka 22. i 23. ovoga Pravilnika, koje se odnose na vidne sposobnosti
članova posade pomorskih brodova ne odnose se na članove posade brodica i jahti.

Članak 25.

U liječničkom pregledu prije stjecanja i obnavljanja svjedodžbe za zapovjednika
jahte kategorije B, oštrina vida na daljinu sa ili bez korekcije, mora biti 0,7
(20/30) ili bolja za svako oko odvojeno. Binokularna oštrina vida na daljinu
mora biti 1,0 (20/20) ili bolja. Anomalija refrakcije ne smije biti veća od ± 2
Dsph. Astigmatizam ne smije biti veći od 2 Dsph. Razlika u refrakcijskoj greški
između oba oka ne smije biti veća od 2 Dsph. Akomodacija mora odgovarati
starosnoj dobi, uz uvjet da je ispitanik sposoban čitati optotip po Jägeru 1 ili
odgovarajuće tablice na udaljenosti od 30-50 cm, i optotip po Jägeru 5 ili
odgovarajuće tablice na udaljenosti od 100 cm.
U liječničkom pregledu prije stjecanja i obnavljanja svjedodžbe za zapovjednika
jahte kategorije A, prije stjecanja i obnavljanja uvjerenja za voditelja brodica
kategorije C i međunarodnog uvjerenja voditelja brodice, oštrina vida na daljinu
sa ili bez korekcije mora biti 0,7 (20/30) ili bolja za svako oko posebno.
Binokularna oštrina vida na daljinu mora biti 1,0 (20/20) ili bolja. Anomalija
refrakcije ne smije biti veća od ± 5 Dsph. Astigmatizam ne smije biti veći od 2
Dsph. Razlika u refrakcijskoj greški između oba oka ne smije biti veća od 2 Dsph.
Akomodacija mora odgovarati starosnoj dobi, uz uvjet da je ispitanik sposoban
čitati optotip po Jägeru 1 ili odgovarajuće tablice na udaljenosti od 30-50 cm,
i optotip po Jägeru 5 ili odgovarajuće tablice na udaljenosti od 100 cm.
Članovi posade brodica i jahti moraju raspoznavati osnovne boje, te imati
adaptaciju na tamu u granicama normale.

***Audiovestibularne sposobnosti***
Članak 26.

U prethodnom liječničkom pregledu iz članka 5. ovoga Pravilnika, u ulaznom
audiogramu, može se tolerirati perceptivni gubitak sluha u obliku uskog skotoma
do maksimalno 50 dB na 4000 Hz uz normalan sluh na susjednoj nižoj i višoj
oktavi, ili silazni gubitci iza 4000 Hz s padom ne većim od 30 dB na susjednoj
višoj oktavi. Za osobe s prethodnim stažem u buci mogu se tolerirati perceptivni
gubici sluha do maksimalno 70 dB na 4000 Hz a na susjednoj nižoj i višoj oktavi
do 30 dB.
U redovnom liječničkom pregledu i u nadzornim liječničkim pregledima iz članka
5. ovoga Pravilnika, perceptivni gubitak sluha ne smije biti veći od 30 dB na
frekvencijama od 500, 1000, 2000 i 3000 Hz na boljem uhu, odnosno ne smije biti
veći od 40 dB na frekvencijama od 500, 1000, 2000 i 3000 Hz na lošijem uhu.
Za zaposlene u ostalim službama izuzev službe palube, službe stroja i GMDSS-radioslužbe,
može se tolerirati jednostrana gluhoća ili obostrana teža nagluhost.
Slušne sposobnosti osoba s gubitkom sluha do razine vrijednosti iz propisanih
zahtjeva kontroliraju se jednom godišnje.
Oštećenja sluha se pri svim liječničkim pregledima iz članka 1. ovoga Pravilnika
ocjenjuju bez slušnog pomagala.
Funkcija vestibularnog sustava provjerena testovima u članova posade mora biti
uredna.

Članak 27.

Odredbe članka 26. ovoga Pravilnika, koje se odnose na audiovestibularne
sposobnosti članova posade pomorskih brodova ne odnose se na članove posade
brodica i jahti.

Članak 28.

U liječničkom pregledu prije stjecanja i obnavljanja svjedodžbe za zapovjednika
jahte kategorije B, u ulaznom audiogramu, može se tolerirati perceptivni gubitak
sluha u obliku uskog skotoma do maksimalno 50 dB na 4000 Hz uz normalan sluh na
susjednoj nižoj i višoj oktavi, ili silazni gubici iza 4000 Hz s padom ne većim
od 30 dB na susjednoj višoj oktavi. Za osobe s prethodnim stažem u buci mogu se
tolerirati perceptivni gubici sluha do maksimalno 70 dB na 4000 Hz a na
susjednoj nižoj i višoj oktavi do 30 dB.
U liječničkom pregledu prije stjecanja i obnavljanja svjedodžbe za zapovjednika
jahte kategorije A, prije stjecanja i obnavljanja uvjerenja za voditelja brodica
kategorije C i međunarodnog uvjerenja voditelja brodice, perceptivni gubitak
sluha, utvrđen tonalnom liminarnom audiometrijom, ne smije biti veći od 30 dB na
frekvencijama od 500, 1000, 2000 i 3000 Hz na boljem uhu, odnosno ne smije biti
veći od 40 dB na frekvencijama od 500, 1000, 2000 i 3000 Hz na lošijem uhu.
Oštećenja sluha ocjenjuju se bez slušnog pomagala. Funkcija vestibularnog
sustava provjerena testovima mora biti uredna.

VI. OCJENA ZDRAVSTVENE SPOSOBNOSTI

Članak 29.

Ocjena zdravstvene sposobnosti donosi se najkasnije u roku od pet dana od
početka liječničkog pregleda iz članka 5. ovoga Pravilnika, a najkasnije u roku
od 30 dana ako je potrebna dodatna medicinska obrada.

Članak 30.

U ocjenjivanju zdravstvene sposobnosti članova posade, osim zdravstvenih zapreka
iz članaka 17. do 23., 25 do 26. i 28. ovoga Pravilnika, ovisno o posebnim
namjenama brodova, brodica i jahti na kojima plove i ovisno o poslovima i
dužnostima, valja uzeti u obzir i sve zdravstvene zapreke u odnosu na posebne
uvjete rada prisutne na takvim brodovima, brodicama i jahtama, koje su određene
drugim propisima u svezi s utvrđivanjem zdravstvene sposobnosti zaposlenih na
poslovima s posebnim uvjetima rada.

Članak 31.

U ocjenjivanju zdravstvene sposobnosti članova posade dopuštaju se odstupanja od
zahtjeva iz članka 19. i 20. ovoga Pravilnika, uz uvjet: da odstupanje od
određenog zahtjeva neće ugroziti sigurno obavljanje poslova i dužnosti člana
posade, da sposobnosti, vještine i iskustvo člana posade mogu nadoknaditi
utvrđeno ostupanje i da je odstupanje funcionalno kompenzirano.
Odredba ovog članka ne odnosi se na članove posade u neograničenoj plovidbi,
odnosno u području plovidbe I.

Članak 32.

Ocjena zdravstvene sposobnosti može biti:
1. sposoban,
2. sposoban uz ograničenje (uz navod ograničenja: potreba nošenja naočala ili
kontaktnih leća – uz obvezno posjedovanje rezervnih naočala ili kontaktnih leća,
ako to zahtijevaju utvrđene vidne sposobnosti; vrste broda; brodske djelatnosti;
zvanja pomorca, odnosno obavljanje poslova i dužnosti; kategorije odnosno
područja plovidbe; i ostalih ograničenja; te roka u kojem treba obaviti nadzorni
liječnički pregled ako je on potreban),
3. privremeno nesposoban (uz navod najmanjeg trajanja nesposobnosti, te roka u
kojem valja obaviti nadzorni liječnički pregled ako je on potreban),
4. nesposoban,
5. ocjena zdravstvene sposobnosti nije dana (uz navođenje razloga).
Kod ocjene zdravstvene sposobnosti »privremeno nesposoban« i »nesposoban«, u
kartonu liječničkog pregleda treba navesti članak i točku ovoga Pravilnika na
temelju koje je dana ocjena, te šifru prema 10. Međunarodnoj klasifikaciji
bolesti.
O ocjeni zdravstvene sposobnosti izvješćuje se:
1. pregledana osoba,
2. pravna osoba koja je pregledanoga uputila na pregled ili kod koje je
pregledani zaposlen,
3. nadležna lučka kapetanija (u slučaju privremene nesposobnosti i
nesposobnosti) i
4. Hrvatski zavod za medicinu rada za one članove posade koji u trenutku
pregleda imaju ugovor o radu kao članovi posade.

Članak 33.

Ocjena zdravstvene sposobnosti člana posade upisuje se u »Svjedodžbu o
zdravstvenoj sposobnosti članova posade pomorskih brodova, brodica i jahti« koju
izdaje zdravstvena ustanova ili ordinacija ovlaštena za pregled članova posade.
Obrazac svjedodžbe iz stavka 1. ovoga članka tiskan je u Prilogu 4. ovoga
Pravilnika.
Svjedodžba iz stavka 1. ovoga Pravilnika, uz izvorni tekst na hrvatskom jeziku,
mora sadržavati i usporedni prijevod na engleskom jeziku.
Krvna grupa, Rh faktor i primjedbe od posebne važnosti (npr. alergija na
određene lijekove ili drugo) unose se u pomorsku knjižicu ili dozvolu za
ukrcanje. Podatke unosi ovlašteni specijalist medicine rada i ovjerava potpisom
i faksimilom.
Svjedodžba iz ovoga članka ima valjanost koja je propisana zakonom i provedbenim
propisima.

Članak 34.

U zdravstvenoj ustanovi ili ordinaciji ovlaštenoj za liječničke preglede članova
posade vodi se upisnik obavljenih liječničkih pregleda i pohranjuju kartoni
liječničkih pregleda članova posade.
Obrazac kartona iz stavka 1. ovoga članka tiskan je u Prilogu 5. ovoga
Pravilnika.
Ovjereni pretisak svjedodžbi iz članka 33. ovoga Pravilnika pohranjuje se u
kartonu iz stavka 1. ovoga članka.

Članak 35.

Medicinsku dokumentaciju iz članka 34. ovoga Pravilnika, na temelju koje je dana
ocjena iz članka 32. ovoga Pravilnika, zdravstvena ustanova ili ordinacija
ovlaštena za pregled članova posade, obvezna je čuvati u skladu s propisanim
rokovima.
Ako je zdravstvenoj ustanovi ili ordinaciji ovlaštenoj za pregled članova posade
na temelju članka 2. stavka 4. ovoga Pravilnika oduzeto ovlaštenje za obavljanje
zdravstvenih pregleda članova posade, ista je obvezna svu medicinsku
dokumentaciju o obavljenim pregledima dostaviti Hrvatskom zavodu za medicinu
rada koji je treba čuvati u skladu s propisanim rokovima, odnosno predati
zdravstvenoj ustanovi ili ordinaciji ovlaštenoj za obavljanje pregleda članova
posade, a koja će preuzeti poslove liječničkih pregleda.

Članak 36.

Ovlaštena zdravstvena ustanova ili ordinacija za pregled članova posade dužna je
jednom mjesečno dostaviti Hrvatskom zavodu za medicinu rada podatke o obavljenim
zdravstvenim pregledima članova posade koji u trenutku pregleda imaju ugovor o
radu kao članovi posade, na način kako to odredi Hrvatski zavod za medicinu
rada.

Članak 37.

Na ocjenu zdravstvene sposobnosti iz članka 32. ovoga Pravilnika može se uložiti
pisani prigovor Hrvatskom zavodu za medicinu rada u roku od 15 dana od dana
uručenja svjedodžbe o zdravstvenoj sposobnosti.
Zahtjev za ponovnom ocjenom zdravstvene sposobnosti može podnijeti: pregledana
osoba i pravna osoba koja je pregledanoga uputila na pregled ili kod koje je
pregledani zaposlen.
Na ponovnu ocjenu zdravstvene sposobnosti upućuje se i osoba koja je različito
ocjenjena u ovlaštenim zdravstvenim ustanovama ili ordinacijama.
Ponovnu ocjenu zdravstvene sposobnosti daje Drugostupanjsko zdravstveno
povjerenstvo pri Hrvatskom zavodu za medicinu rada.
Drugostupanjsko zdravstveno povjerenstvo sastoji se od predsjednika i dva člana
koje za svaki pojedinačni slučaj imenuje ravnatelj Hrvatskog zavoda za medicinu
rada od ovlaštenih specijalista medicine rada iz zdravstvenih ustanova ili
ordinacija ovlaštenih za pregled članova posade i/ili iz Hrvatskog zavoda za
medicinu rada.
U radu Drugostupanjskog zdravstvenog povjerenstva i davanju ocjene zdravstvene
sposobnosti ne mogu sudjelovati ovlašteni specijalisti medicine rada koji su
sudjelovali u zdravstvenom pregledu i ocjeni zdravstvene sposobnosti na koji je
uložen prigovor.
Drugostupanjsko zdravstveno povjerenstvo dužno je dati ocjenu zdravstvene
sposobnosti u žalbenom postupku u roku od 30 dana od primitka zahtjeva.
Drugostupanjsko zdravstveno povjerenstvo zasjeda i vodi žalbeni postupak u
Hrvatskom zavodu za medicinu rada.
Ocjena zdravstvene sposobnosti Drugostupanjskog zdravstvenog povjerenstva je
konačna.
O ocjeni zdravstvene sposobnosti Drugostupanjskog zdravstvenog povjerenstva
izvješćuje se:
1. pregledana osoba,
2. pravna osoba koja je pregledanoga uputila na pregled ili kod koje je
pregledani zaposlen,
3. nadležna lučka kapetanija i
4. ovlaštena zdravstvena ustanova ili ordinacija u kojoj je pregledanom dana
ocjena zdravstvene sposobnosti.

Članak 38.

Drugostupanjsko zdravstveno povjerenstvo može dati ocjenu zdravstvene
sposobnosti bez ponovnog zdravstvenog pregleda, samo na osnovi medicinske
dokumentacije, i to u roku od 30 dana od dana primitka zahtjeva.

Članak 39.

Drugostupanjskom zdravstvenom povjerenstvu mora biti dostupna medicinska
dokumentacija o prethodnim zdravstvenim pregledima, a po potrebi i medicinska
dokumentacija od izabranog doktora primarne zdravstvene zaštite, drugih doktora
medicine ili drugih zdravstvenih ustanova, osobe koja je pozvana na pregled.

VII. ZAVRŠNE I PRIJELAZNE ODREDBE

Članak 40.

Odredbe članka 7. ovoga Pravilnika koje se odnose na – probirni test na opojne
droge i test na alkohol, primjenjuju se nakon stupanja na snagu provedbenog
propisa koji se odnosi na testiranje na opojne droge, alkohol i ostala sredstva
ovisnosti u Republici Hrvatskoj.
Odredbe članka 7. ovoga Pravilnika koje se odnose na – procjenu tjelesnih
sposobnosti (prema tablici u Prilogu 1. ovoga Pravilnika), primjenjuju se nakon
godine dana od dana stupanja na snagu ovoga Pravilnika.

Članak 41.

Doktori medicine specijalisti medicine rada koji obavljaju liječničke preglede
članova posade, moraju udovoljiti uvjetima ovoga Pravilnika najkasnije godinu
dana od dana stupanja na snagu ovoga Pravilnika.

Članak 42.

Obveza iz članka 9. stavka 2. ovoga Pravilnika ne odnosi se na doktore medicine
rada koji su na dan stupanja na snagu ovoga Pravilnika imali ovlaštenje za
obavljanje liječničkih pregleda članova posade.

Članak 43.

Danom stupanja na snagu ovoga Pravilnika prestaje važiti Pravilnik o utvrđivanju
uvjeta zdravstvene sposobnosti članova posade pomorskih brodova i brodova
unutarnje plovidbe (»Narodne novine«, br. 111/2002) u dijelu koji se odnosi na
članove posade pomorskih brodova.

Članak 44.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/07-01/01
Urbroj: 534-07-07-14
Zagreb, 21. kolovoza 2007.

Ministar
**prof. dr. sc. Neven Ljubičić, dr. med**., v. r.

PRILOG 1.

VODIČ ZA PROCJENU MINIMALNIH TJELESNIH ZAHTJEVA ZA POMORCE KOD PRETHODNIH I
REDOVNIH ZDRAVSTVENIH PREGLEDA

|  |  |  |
| --- | --- | --- |
| **ZADATAK NA BRODU, FUNKCIJA, ZBIVANJE ILI STANJE** | **ODGOVARAJUĆA TJELESNA SPOSOBNOST** | **MEDICINSKI ISPITIVAČ**  **mora potvrditi da je pristupnik** |
| Rutinski pokreti na skliskim, neravnim i nestabilnim površinama; rizik ozljeđivanja | Održavanje ravnoteže | Bez smetnji u održavanju ravnoteže |
| Rutinski pristup između različitih razina; postupci u nuždi | Kretanje gore-dolje po okomitim  ljestvama i stepeništu | Sposoban da se bez pomoći, penje ili spušta po okomitim ljestvama i stepenicama (nagnutim ljestvama) |
| Rutinsko kretanje između prostora i odjeljaka; postupci u nuždi | Hodanje preko pragova (do 60 cm visine) | Sposoban da bez pomoći hoda preko visokih pregrada na vratima (pragova) |
| Otvaranje i zatvaranje vodonepropusnih vrata; sustavi ručnih komandi, otvaranje i zatvaranje ventila; rukovanje konopima; uporaba ručnog alata (npr. ključeva, vatrogasnih sjekira, kotača ventila, čekića, odvijača, kliješta) | Rukovanje mehaničkim oruđem (desnostranost i jakost šaka i prstiju) | Sposoban da hvata, podiže i rukuje različitim uobičajenim brodskim alatom; pokreće ruke i šake kod otvaranja i zatvaranja upravljačkih kola za ventile u okomitom i vodoravnom pravcu; rotacija zapešća pri okretanju komandi |
| Kretanje po cijelom brodu; uporaba alata i opreme; postupci u nuždi moraju brzo slijediti, uključujući i nošenje zaštitnih odijela i stavljanje pojaseva za spašavanje. | Brzo kretanje | Nema nikakvog oštećenja ili bolesti koji bi ga mogli spriječiti u urednom kretanju i tjelesnim aktivnostima |
| Rukovanje brodskim spremištima; uporaba alata i opreme; rukovanje konopima; postupci za brzi odgovor koji slijede. | Podizanje, spuštanje, guranje i prenošenje tereta | Nema nikakvog oštećenja ili bolesti koji bi ga mogli spriječiti u urednom kretanju i tjelesnim aktivnostima |
| Odlaganje iznad glave; otvaranje i zatvaranje ventila. | Dohvat iznad razine ramena | Nema nikakvog oštećenja ili bolesti koji bi ga mogli spriječiti u urednom kretanju i tjelesnim aktivnostima |
| Opće održavanje brodova; postupci u nuždi, uključujući i kontrolu oštećenja | Čučanje (snižavanje visine savijanjem koljena),  Klečanje (postavljanje koljena na tlo),  Sagibanje (smanjivanje visine savijanjem u struku) | Nema nikakvog oštećenja ili bolesti koji bi ga mogli spriječiti u urednom kretanju i tjelesnim aktivnostima |
| Postupci u nuždi uključujući bijeg iz dimom ispunjenih prostora | Puzanje (sposobnost pokretanja tijela na rukama i koljenima)  Opipavanje (sposobnost rukovanja ili dodira radi ispitivanja ili određivanja razlike u temperaturi) | Nema nikakvog oštećenja ili bolesti koji bi ga mogli spriječiti u urednom kretanju i tjelesnim aktivnostima |
| Motrenje minimalno tijekom 4 sata | Stajanje i hodanje tijekom dužih razdoblja | Sposoban da stoji i hoda tijekom dužih raz­doblja |
| Kretanje između prostorija; slijede postupci u nuždi | Rad u tijesnim prostorima i kretanje kroz sužene otvore (60cmx60cm) | Nema nikakvog oštećenja ili bolesti koji bi ga mogli spriječiti u urednom kretanju i tjelesnim aktivnostima |
| Reagiranje na vidne alarme, upozorenja i upute; postupci u nuždi | Razlikovanje objekata ili oblika na određenoj udaljenosti | Ispunjava vidne standarde određene od kompetentnih vlasti |
| Reakcija na zvučne alarme i upute; postupci u nuždi | Čuje zvuk određene jakosti u dB i određene frekvencije | Ispunjava slušne standarde određene od kompetentnih vlasti |
| Podnošenje usmenih izvješća ili skretanje pažnje na sumnjiva ili hitna stanja | Trenutni opis okruženja i aktivnosti te jasan izgovor riječi | Sposoban za normalan govor |

*Napomene:*
1. Gornja tablica opisuje uobičajene brodske zaštite, funkcije, zbivanja i
stanja; odgovarajuću tjelesnu sposobnost koja se smatra nužnom za sigurnost
pomorca koji živi i radi na brodu tijekom plovidbe i vodič za mjerenje
odgovarajuće tjelesne sposobnosti.
2. Pojam postupci u nuždi podrazumijeva sve postupke koji se provode u nuždi
(napuštanje broda, gašenje požara), kao i temeljne postupke koje pomorac mora
slijediti za poboljšanje svojeg osobnog preživaljavanja uz izbjegavanje
stvaranja situacija gdje bi mu mogla biti potrebna pomoć drugih članova posade.
3. Pod pojmom »pomoć« podrazumijeva se pomoć druge osobe za izvršenje zadatka.
4. U slučaju sumnje, medicinski ispitivač mora objektivnom obradom odgovarajućim
testovima utvrditi stupanj ili ozbiljnost bilo kojeg oštećenja koje predstavlja
zapreku, ili uputiti pristupnika na daljnje preglede i pretrage.

PRILOG 2.

PROGRAM I SADRŽAJ TEČAJA IZ POMORSKE MEDICINE ZA OVLAŠTENE SPECIJALISTE MEDICINE
RADA (25 sati)

1. Uvod u pomorsku medicinu – (1 sat)
• Povijest pomorske medicine
• Posebnosti pomorske medicine
2. Pomorska plovidba – (2 sata)
3. Meterologija i oceanografija – (3 sat)
4. Radna okolina pomoraca, brod i brodska postrojenja – (5 sati)
5. Pomorsko pravo i konvencije, zakonodavstvo, pravila i propisi u Republici
Hrvatskoj – (5 sati)
6. Standardi medicinskih pregleda – (6 sati)
7. Epidemiologija i tropske bolesti – (2 sata)
8. Zaključne teme – (1 sat)
• Završno ispitivanje
• Vrednovanje tečaja

PRILOG 3.

\_\_\_\_\_\_\_\_\_\_\_\_\_\_\_\_
(naziv organizatora)

POTVRDA

\_\_\_\_\_\_\_\_\_\_\_\_\_\_\_\_\_\_\_\_\_ rođen\_\_\_\_\_\_\_\_\_\_\_\_u \_\_\_\_\_\_\_\_\_\_\_
redovno je pohađao/-la i uspješno završio/-la

 (ime, prezime)                                      (datum)                  (mjesto)

u razdoblju od \_\_\_\_\_\_\_ do \_\_\_\_\_\_\_\_\_

(datum)
(datum)
tečaj iz pomorske medicine za ovlaštenog specijalistu medicine rada organiziran
sukladno članku 9. Pravilnika o utvrđivanju zdravstvene sposobnosti članova
posade pomorskih brodova, brodica i jahti, a prema Programu i sadržaju tečaja iz
pomorske medicine za ovlaštene specijaliste medicine rada (Prilog 2.)

Predsjednik ispitnog povjerenstva

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mjesto: \_\_\_\_\_\_\_\_\_\_\_\_\_\_\_
Datum: \_\_\_\_\_\_\_\_\_\_\_\_\_\_\_

PRILOG 4.

![](dodatni/350460.gif)

![](dodatni/350461.gif)

PRILOG 5.

![](dodatni/350462.gif)

![](dodatni/350463.gif)

![](dodatni/350464.gif)

![](dodatni/350465.gif)

Pravilnik, NN 93/2007-2812
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)